One More Light
One More Light – septintasis studijinis amerikiečių roko grupės „Linkin Park“ albumas, išleistas 2017 m. gegužės 19 d. Albumas nuo ankstesniųjų grupės įrašų skyrėsi tuo, jog jame skambėjo grupei iki tol nebūdingas popmuzikos skambesys. Taip pat, tai – paskutinis grupės albumas, išleistas prieš vokalisto Chester Bennington mirtį liepos 20 d. Albumo singlas „Heavy“ pasiekė antrąją vietą JAV „Billboard“ roko dainų reitinge. Nepaisant to, jog albumas susilaukė neigiamų kritikų įvertinimų, jis pateko į daugelio šalių albumų dešimtukus. Per pirmąją savaitę JAV buvo parduota per 111 tūkstančių kopijų ir albumas debiutavo pirmojoje „Billboard 200“ reitingo vietoje, tapdamas šeštuoju grupės įrašu, pasiekusiu šią viršūnę. 2019 m. kovo mėnesio duomenimis, JAV parduota per 500 tūkstančių kopijų ir albumas tapęs auksiniu.